CELEX: 32022D0098
Language: ro
Date: 2022-01-25 00:00:00
Title: Decizia de punere în aplicare (UE) 2022/98 a Consiliului din 25 ianuarie 2022 de modificare a Deciziei de punere în aplicare (UE) 2020/1561 privind acordarea unui sprijin temporar Ungariei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

26.1.2022   
               
               
                  RO
               
               
                  Jurnalul Oficial al Uniunii Europene
               
               
                  L 17/42
               
            
         DECIZIA DE PUNERE ÎN APLICARE (UE) 2022/98 A CONSILIULUI
         din 25 ianuarie 2022
         de modificare a Deciziei de punere în aplicare (UE) 2020/1561 privind acordarea unui sprijin temporar Ungariei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19 (1), în special articolul 6 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     La solicitarea Ungariei din 6 august 2020, Consiliul, prin intermediul Deciziei de punere în aplicare (UE) 2020/1561 (2), a acordat Ungariei asistență financiară sub forma unui împrumut în valoare de maximum 504 330 000 EUR, cu o scadență medie maximă de 15 ani, în vederea completării eforturilor naționale întreprinse de Ungaria pentru a contracara impactul epidemiei de COVID-19 și a răspunde consecințelor socioeconomice ale respectivei epidemii pentru lucrători și pentru persoanele care desfășoară o activitate independentă.
                  
               
                     (2)
                  
                  
                     Împrumutul urma să fie utilizat de Ungaria pentru a finanța măsuri similare cu schemele de șomaj tehnic și măsurile legate de sănătate menționate la articolul 3 din Decizia de punere în aplicare (UE) 2020/1561.
                  
               
                     (3)
                  
                  
                     Epidemia de COVID-19 a imobilizat o parte substanțială a forței de muncă din Ungaria. Acest lucru a dus la creșteri repetate neprevăzute și semnificative ale cheltuielilor publice ale Ungariei în ceea ce privește o nouă măsură, și anume o schemă de sprijin unic pentru venit acordat persoanelor care desfășoară o activitate independentă în sectoarele afectate de măsurile de protecție și de măsurile menționate la articolul 3 literele (f), (g), (h), (i) și (j) din Decizia de punere în aplicare (UE) 2020/1561.
                  
               
                     (4)
                  
                  
                     Epidemia de COVID-19 și măsurile extraordinare puse în aplicare de Ungaria în 2020 și 2021 pentru a limita epidemia și impactul său socioeconomic și asupra sănătății au avut și continuă să aibă un impact considerabil asupra finanțelor publice. Ungaria a înregistrat un deficit public de 8,0 % și o datorie publică de 80,1 % din produsul intern brut (PIB) până la sfârșitul anului 2020. Conform previziunilor Comisiei din toamna anului 2021, se preconizează că deficitul și datoria publică ale Ungariei vor scădea la 7,5 % și, respectiv, la 79,2 % din PIB în 2021, iar PIB-ul său va crește cu 7,4 % în 2021.
                  
               
                     (5)
                  
                  
                     La 1 decembrie 2021, Ungaria a solicitat o nouă asistență financiară din partea Uniunii, în cuantum de 147 140 000 EUR, în vederea completării în continuare a eforturilor naționale întreprinse în 2020 și 2021 pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă, în special a măsurilor menționate în considerentele 6-8.
                  
               
                     (6)
                  
                  
                     Prin „Decretul guvernamental nr. 485/2020. (XI. 10.)” (3), Ungaria a prelungit până la sfârșitul stării de urgență și a modificat o serie de măsuri de natură fiscală, menționate la articolul 3 literele (f), (g), (h) și (j) din Decizia de punere în aplicare (UE) 2020/1561. Împrumutul solicitat de Ungaria este menit să acopere cheltuielile numai pentru perioada decembrie 2020-iunie 2021. Decretul conține condiția explicită că beneficiarii trebuie să mențină contractele de muncă existente la data intrării în vigoare a decretului și să nu rezilieze astfel de contracte printr-o notificare din partea angajatorului pe durata măsurilor respective. Domeniul de aplicare al sectoarelor eligibile pentru sprijin a fost modificat prin articolul 1 din „Decretul guvernamental nr. 571/2020. (XII. 9.)” (4), articolul 1 din „Decretul guvernamental nr. 638/2020. (XII. 22.)” (5), articolul 1 din „Decretul guvernamental nr. 105/2021. (III. 3.)” (6), articolul 1 din „Decretul guvernamental nr. 147/2021. (III. 27.)” (7) și articolul 1 din „Decretul guvernamental nr. 204/2021. (IV. 29.)” (8). În cazul sectoarelor celor mai afectate de pandemie, Ungaria a introdus o scutire de la contribuțiile la asigurările sociale și de la contribuțiile pentru formare ale angajatorilor, inițial pentru perioada martie-decembrie 2020, precum și o reducere a impozitului pe contribuții pentru reabilitare al angajatorilor, inițial pentru perioada cuprinsă între martie și iunie 2020. Ungaria a introdus, de asemenea, o scutire de la costurile cu personalul din baza de impozitare a impozitului pe întreprinderile mici („KIVA”), inițial pentru perioada martie-iunie 2020. Pentru toate aceste măsuri, a fost solicitată numai partea de cheltuieli totale (sau venituri publice la care se renunță) legată de întreprinderile care reduc sau suspendă timpul de lucru sau în cadrul cărora angajații își păstrează fără întrerupere locul de muncă până la cele mai recente date disponibile privind rezultatul economic. Întrucât aceste măsuri reprezintă venituri publice la care se renunță pentru guvern, acestea pot fi considerate echivalente cheltuielilor publice.
                  
               
                     (7)
                  
                  
                     În plus, prin „Decretul guvernamental nr. 105/2021. (III. 3.)”, articolul 1 din „Decretul guvernamental nr. 147/2021. (III. 27.)” și articolul 1 din „Decretul guvernamental nr. 204/2021. (IV. 29.)”, Ungaria a modificat scutirea de la regimul impozitului pe sume forfetare pentru întreprinderile mici („KATA”), astfel cum se menționează la articolul 3 litera (i) din Decizia de punere în aplicare (UE) 2020/1561, care a fost inițial introdusă pentru perioada martie-iunie 2020 și prelungită pentru perioada martie-aprilie 2021. Cererea se referă numai la partea din cheltuieli legată de sprijinirea persoanelor care desfășoară o activitate independentă și a întreprinderilor unipersonale. Măsura poate fi considerată a fi o măsură similară schemelor de șomaj tehnic, astfel cum se menționează în Regulamentul (UE) 2020/672, întrucât urmărește să protejeze persoanele care desfășoară o activitate independentă sau categoriile similare de lucrători împotriva reducerii sau a pierderii de venituri.
                  
               
                     (8)
                  
                  
                     Prin „Decretul guvernamental nr. 310/2021. (VI. 7.) privind sprijinul de compensare a persoanele care desfășoară o activitate independentă” (9), Ungaria a introdus, de asemenea, o nouă schemă de sprijin unic pentru venit acordat persoanelor care desfășoară o activitate independentă în sectoarele afectate de măsurile de izolare, cu condiția ca acestea să își mențină activitățile timp de cel puțin două luni după încetarea preconizată a stării de urgență. Plata unică se ridică la salariul minim garantat lunar (219 000 HUF). Perioada de eligibilitate se încheie odată cu încetarea stării de urgență. Grupul-țintă al schemei este format din antreprenori individuali care nu au angajați și nu sunt eligibili pentru sprijin în cadrul schemei salariale sectoriale. Măsura poate fi considerată a fi o măsură similară schemelor de șomaj tehnic, astfel cum se menționează în Regulamentul (UE) 2020/672, întrucât urmărește să protejeze persoanele care desfășoară o activitate independentă sau categoriile similare de lucrători împotriva reducerii sau a pierderii de venituri.
                  
               
                     (9)
                  
                  
                     Ungaria îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Ungaria a furnizat Comisiei dovezi corespunzătoare conform cărora cheltuielile publice efective și planificate crescuseră cu 897 720 542 EUR începând cu 1 februarie 2020 din cauza măsurilor naționale luate pentru contracararea efectelor socioeconomice ale epidemiei de COVID-19. Aceasta constituie o creștere neprevăzută și semnificativă, deoarece este legată atât de o nouă măsură, cât și de o prelungire a măsurilor existente legate direct de măsuri similare schemelor de șomaj tehnic care acoperă o proporție semnificativă a întreprinderilor și a forței de muncă din Ungaria. Ungaria a finanțat 113 740 000 EUR din cuantumul majorat al cheltuielilor cu ajutorul fondurilor Uniunii. Ungaria a finanțat 132 510 542 EUR din cuantumul majorat al cheltuielilor publice din fondurile sale proprii.
                  
               
                     (10)
                  
                  
                     Comisia a consultat Ungaria și a verificat creșterea neprevăzută și semnificativă a cheltuielilor publice efective și planificate legate direct de măsuri similare schemelor de șomaj tehnic, astfel cum se menționează în cererea din 1 decembrie 2021, în conformitate cu articolul 6 din Regulamentul (UE) 2020/672.
                  
               
                     (11)
                  
                  
                     Prin urmare, trebuie acordată asistență financiară pentru a ajuta Ungaria să contracareze efectele socioeconomice ale perturbării economice importante cauzate de epidemia de COVID-19. Comisia ar trebui să adopte deciziile privind scadențele, cu privire la valoare și deblocarea ratelor și a tranșelor în strânsă cooperare cu autoritățile naționale.
                  
               
                     (12)
                  
                  
                     Ungaria și Comisia ar trebui să ia în considerare prezenta decizie în acordul de împrumut menționat la articolul 8 alineatul (2) din Regulamentul (UE) 2020/672.
                  
               
                     (13)
                  
                  
                     Prezenta decizie ar trebui să nu aducă atingere rezultatelor niciuneia dintre procedurile legate de denaturarea funcționării pieței interne care este posibil să fie întreprinse, în special în temeiul articolelor 107 și 108 din tratat. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din tratat.
                  
               
                     (14)
                  
                  
                     Ungaria ar trebui să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Ungaria a executat cheltuielile respective.
                  
               
                     (15)
                  
                  
                     Decizia de a acorda asistență financiară a fost luată ținând seama de nevoile existente și preconizate ale Ungariei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
                  
               ADOPTĂ PREZENTA DECIZIE:
         
            Articolul 1
            Decizia de punere în aplicare (UE) 2020/1561 se modifică după cum urmează:
            
                        1.
                     
                     
                        Articolul 2 se modifică după cum urmează:
                        
                                    (a)
                                 
                                 
                                    alineatul (1) se înlocuiește cu următorul text:
                                    
                                       „(1)   Uniunea pune la dispoziția Ungariei un împrumut de maximum 651 470 000 EUR. Împrumutul are o scadență medie de maximum 15 ani.”;
                                    
                                 
                              
                                    (b)
                                 
                                 
                                    alineatul (4) se înlocuiește cu următorul text:
                                    
                                       „(4)   Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. Plata oricăror rate ulterioare se efectuează în conformitate cu clauzele acordului de împrumut respectiv sau, dacă este cazul, sub rezerva intrării în vigoare a unui act adițional la acesta sau a unui acord de împrumut modificat.”
                                    
                                 
                              
                  
                        2.
                     
                     
                        Articolul 3 se înlocuiește cu următorul text:
                        
                           „Articolul 3
                           Ungaria poate finanța următoarele măsuri:
                           
                                       (a)
                                    
                                    
                                       sprijin temporar pentru modernizarea facilităților de cazare în destinațiile turistice, pentru a menține forța de muncă existentă, astfel cum se prevede în «Rezoluția nr. 2080/2020 a Guvernului privind dezvoltarea națională a facilităților de cazare», pentru partea de cheltuieli legată de sprijinirea persoanelor care desfășoară o activitate independentă și a întreprinderilor unipersonale;
                                    
                                 
                                       (b)
                                    
                                    
                                       sprijin temporar pentru societățile de prelucrare a alimentelor, prevăzut în «Decretul Ministerului Agriculturii nr. 25/2020. (VI. 22.)», pentru partea de cheltuieli legată de sprijinirea persoanelor care desfășoară o activitate independentă și a întreprinderilor unipersonale;
                                    
                                 
                                       (c)
                                    
                                    
                                       sprijin temporar acordat societăților horticole din sectorul culturilor nepermanente și al înmulțirii plantelor, astfel cum se prevede în «Decretul Ministerului Agriculturii nr. 26/2020. (VI. 22)», pentru partea de cheltuieli legată de sprijinirea persoanelor care desfășoară o activitate independentă și a întreprinderilor unipersonale;
                                    
                                 
                                       (d)
                                    
                                    
                                       sprijin temporar pentru întreprinderile piscicole, prevăzut în «Decretul Ministerului Agriculturii nr. 30/2020. (VI. 22.)», pentru partea de cheltuieli legată de sprijinirea persoanelor care desfășoară o activitate independentă și a întreprinderilor unipersonale;
                                    
                                 
                                       (e)
                                    
                                    
                                       prelungirea, până la 30 iunie 2020, a acelor prestații pentru îngrijirea copilului care au expirat în perioada stării de alertă, astfel cum prevede «Decretul guvernamental nr. 59/2020. (III. 23.)» și articolul 71 din «Legea LVIII din 2020»;
                                    
                                 
                                       (f)
                                    
                                    
                                       suspendarea contribuției la asigurările sociale plătite de angajatori în anumite sectoare, astfel cum se prevede la articolul 4 litera (a) din «Decretul guvernamental nr. 47/2020. (III. 18.)» (astfel cum a fost modificat), pentru partea de cheltuieli referitoare la societăți care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă, astfel cum a fost prelungit și modificat;
                                    
                                 
                                       (g)
                                    
                                    
                                       scutiri de la contribuțiile pentru formare plătite de angajatori în anumite sectoare, astfel cum se prevede la articolul 4 litera (a) din «Decretul guvernamental nr. 47/2020. (III. 18.)» (astfel cum a fost modificat), pentru partea de cheltuieli referitoare la societăți care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă, astfel cum a fost prelungit și modificat;
                                    
                                 
                                       (h)
                                    
                                    
                                       reducerea impozitului pe contribuții pentru reabilitare al angajatorilor din anumite sectoare, astfel cum se prevede la articolul 4 litera (a) din «Decretul guvernamental nr. 47/2020. (III. 18.)» (astfel cum a fost modificat), pentru partea de cheltuieli referitoare la societăți care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă, astfel cum a fost prelungit și modificat;
                                    
                                 
                                       (i)
                                    
                                    
                                       o scutire fiscală pentru micii contribuabili de la regimul fiscal forfetar al întreprinderilor mici («KATA»), astfel cum se prevede la articolul 5 din «Decretul guvernamental nr. 47/2020. (III. 18.)» (astfel cum a fost modificat), pentru partea de cheltuieli legată de sprijinirea persoanelor care desfășoară o activitate independentă și a întreprinderilor unipersonale, astfel cum a fost prelungit și modificat;
                                    
                                 
                                       (j)
                                    
                                    
                                       excluderea costurilor cu personalul din baza de impozitare a impozitului pe întreprinderile mici («KIVA») în anumite sectoare, astfel cum se prevede în «Decretul guvernamental nr. 47/2020. (III. 18.)» (astfel cum a fost modificat), pentru partea de cheltuieli referitoare la societăți care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă, astfel cum a fost prelungit și modificat;
                                    
                                 
                                       (k)
                                    
                                    
                                       o sumă forfetară pentru lucrătorii din domeniul medical ca recunoaștere a activității lor suplimentare în timpul pandemiei, conform prevederilor «Decretului guvernamental nr. 275/2020. (VI. 12.)»;
                                    
                                 
                                       (l)
                                    
                                    
                                       costurile legate de măsurile speciale de combatere a pandemiei introduse în întreprinderile de stat;
                                    
                                 
                                       (m)
                                    
                                    
                                       costurile aferente măsurilor speciale de combatere a pandemiei și de protecție a sănătății personale a funcționarilor publici, astfel cum se prevede în «Decretul guvernamental nr. 250/2014. (X. 2.) privind Direcția Generală pentru Achiziții Publice și Aprovizionare (KEF)»;
                                    
                                 
                                       (n)
                                    
                                    
                                       costurile legate de infrastructură și investiții în spitale pentru un nivel ridicat de protecție a lucrătorilor din domeniul asistenței medicale și a pacienților, astfel cum se prevede în «Rezoluția guvernamentală nr. 1012/2020. (I. 31.) privind stabilirea personalului operațional»;
                                    
                                 
                                       (o)
                                    
                                    
                                       costurile directe ale instrumentelor și echipamentelor de protecție personală în spitale și alte instituții de asistență medicală pentru un nivel ridicat de protecție a lucrătorilor din domeniul asistenței medicale, astfel cum se prevede în «Rezoluția guvernamentală nr. 1012/2020. (I. 31.) privind stabilirea personalului operațional»;
                                    
                                 
                                       (p)
                                    
                                    
                                       o schemă de sprijin unic pentru venit acordat persoanelor care desfășoară o activitate independentă în sectoarele afectate de măsurile de protecție, cu condiția ca acestea să își mențină activitățile timp de cel puțin două luni după încetarea preconizată a stării de urgență, astfel cum a fost aprobat prin «Decretul guvernamental nr. 310/2021. (VI. 7.)».”
                                    
                                 
                     
                  
                        3.
                     
                     
                        Articolul 4 se înlocuiește cu următorul text:
                        
                           „Articolul 4
                           
                              (1)   Ungaria informează Comisia până la 28 aprilie 2021 și, ulterior, la fiecare șase luni, cu privire la execuția cheltuielilor publice planificate, până în momentul în care cheltuielile publice planificate respective au fost executate integral.
                           
                           
                              (2)   În cazul în care măsurile menționate la articolul 3 se bazează pe cheltuieli publice planificate și au făcut obiectul unei decizii de punere în aplicare de modificare a prezentei decizii, Ungaria informează Comisia în termen de șase luni de la data adoptării respectivei decizii de punere în aplicare de modificare și, ulterior, la fiecare șase luni, cu privire la execuția cheltuielilor publice planificate, până la execuția lor integrală.”
                           
                        
                     
                  
         
            Articolul 2
            Prezenta decizie se adresează Ungariei.
            Prezenta decizie intră în vigoare la data notificării sale destinatarului.
         
         
            Adoptată la Bruxelles, 25 ianuarie 2022.
            
               
                  Pentru Consiliu
               
               
                  Președintele
               
               C. BEAUNE
            
         
         
            (1)  JO L 159, 20.5.2020, p. 1.
         
            (2)  Decizia de punere în aplicare (UE) 2020/1561 a Consiliului din 23 octombrie 2020 privind acordarea unui sprijin temporar Ungariei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19 (JO L 357, 27.10.2020, p. 24).
         
            (3)  Publicat în Monitorul Oficial al Ungariei la 10 noiembrie 2020 (nr. 242), p. 7671.
         
            (4)  Publicat în Monitorul Oficial al Ungariei la 9 decembrie 2020 (nr. 273), p. 9076.
         
            (5)  Publicat în Monitorul Oficial al Ungariei la 22 decembrie 2020 (nr. 287), p. 10473.
         
            (6)  Publicat în Monitorul Oficial al Ungariei la 5 martie 2021 (nr. 37), p. 1509.
         
            (7)  Publicat în Monitorul Oficial al Ungariei la 27 martie 2021 (nr. 52), p. 2042.
         
            (8)  Publicat în Monitorul Oficial al Ungariei la 29 aprilie 2021 (nr. 73), p. 2676.
         
            (9)  Publicat în Monitorul Oficial al Ungariei la 7 iunie 2021 (nr. 104), p. 4469.